Diari Oficial de la Generalitat Valenciana


Sumari del DOGV 5165, del 29-12-2005 (2005/14556)

ORDE de 16 de desembre de 2005, de la Conselleria de Sanitat, per la qual s'establixen les bases reguladores per a la concessió de subvencions en matèria d'atenció i de prevenció de les drogodependències i altres trastorns addictius, durant l'exercici del 2006.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5165

Data del DOGV
:   29-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14138


Data del document
:   16-12-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * administració local
    * societat sense fins de lucre
    * suport econòmic
    * ajuda pública
    * servei social
    * toxicomania

ORDE de 16 de desembre de 2005, de la Conselleria de Sanitat, per la qual s'establixen les bases reguladores per a la concessió de subvencions en matèria d'atenció i de prevenció de les drogodependències i altres trastorns addictius, durant l'exercici del 2006. [2005/X14263]
  
El Decret Legislatiu 1/2003, d'1 d'abril, del Consell de la Generalitat, pel qual s'aprova el Text Refós de la Llei sobre Drogodependències i altres Trastorns Addictius (DOGV núm. 4.473, de 3 d'abril de 2003) establix i regula un conjunt de mesures i accions encaminades a la prevenció, assistència, incorporació i protecció social de les persones afectades tant per l'ús i/o abús de substàncies que poden generar dependència com per altres trastorns addictius.
  
Així mateix, i a fi d'establir uns requisits mínims que garantisquen la qualitat i la idoneïtat dels recursos i programes d'atenció i prevenció de les drogodependències, per a la prestació de servicis d'assistència sanitària, social, o de prevenció de les drogodependències i altres trastorns addictius, s'han publicat els Decrets del Govern Valencià 78/1999, d'1 de juny del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana (DOGV núm. 3.514, de 10 de juny de 1999) i 124/2001, de 10 de juliol, del Govern Valencià, sobre registre i Acreditació de Centres i Servicis d'Atenció i Prevenció de les Drogodependències i altres Trastorns Addictius a la Comunitat Valenciana (DOGV núm. 4.044, de 17 de juliol de 2001).
  
La Conselleria de Sanitat, per mitjà de la present orde, té com a objectiu bàsic, en el marc normatiu exposat, el manteniment dels centres existents que presten atenció en drogodependències i el foment dels recursos i programes de prevenció i incorporació social, en el procés de normalització de l'atenció i prevenció a les drogodependències i a altres trastorns addictius i de progressiva consolidació d'un model homogeni i integrat en les xàrcies públiques d'assistència sanitària, de servicis socials i educatives, de manera que s'afavorisca una resposta integral i coordinada al fenomen.
  
En atenció de totes estes consideracions i fent ús de les facultats que em conferix l'article 35, ll) de la Llei 5/1983, de 30 de desembre, de Govern Valencià, l'article 47 bis del text refós de la Llei de la Hisenda Pública Valenciana, aprovat pel Decret Legislatiu de 26 de juny de 1991 del Consell de la Generalitat Valenciana i el Decret 26/2005, de 4 de febrer, del Consell de la Generalitat, pel qual s'aprova el Reglament Orgànic i Funcional de la Conselleria de Sanitat, i segons que exposa l'Orde de 26 de setembre de 1994, de la Conselleria d'Economia i Hisenda, sobre la tramitació anticipada d'expedients de despeses,
  
ORDENE
  
TÍTOL I
  
Disposicions generals
  
Article 1. Objecte
  
És objecte de la present orde regular i convocar subvencions en matèria de drogodependències i altres trastorns addictius, per a l'exercici del 2006, per mitjà del procediment de concurrència competititiva, dirigides a finançar les despeses::
  
1. Despeses corrents dels següents centres, servicis i programes:
  
1.1 Els Centres de Dia i les Unitats de Deshabituació Residencial.
  
1.2 Els centres d'encontre i d'acollida, les vivendes tutelades per a població drogodependent i els recursos destinats exclusivament a l'atenció al joc patològic.
  
1.3 Les Unitats de Prevenció Comunitària i els programes de prevenció de les drogodependències, sempre que estos últims els duguen a terme, en tot l'àmbit de la Comunitat Valenciana, institucions sense ànim de lucre.
  
1.4 Les Unitats de Valoració i Suport en Drogodependències i altres programes específics d'atenció a drogodependents amb problemes jurídics i/o penals, tot incloent-hi l'atenció directa en comissaries.
  
2. Despeses d'inversió dels següents centres, servicis i programes
  
2.1 Els Centres de Dia i les Unitats de Deshabituació Residencial.
  
2.2 Els centres d'encontre i acollida, les vivendes tutelades per a població drogodependent i els recursos destinats exclusivament a l'atenció al joc patològic.
  
2.3 Les Unitats de Prevenció Comunitària i els programes de prevenció de les drogodependències, sempre que estos últims els duguen a terme, en tot l'àmbit de la Comunitat Valenciana, institucions sense ànim de lucre.
  
2.4 Les Unitats de Valoració i Suport en Drogodependències i altres programes específics d'atenció a drogodependents amb problemes jurídics i/o penals, incloent-hi l'atenció directa en comissaries.
  
3. Despeses corrents i d'inversió derivades dels programes d'atenció a famílies, duts a terme per associacions d'autoajuda en matèria d'alcoholisme.
  
4. Despeses corrents i d'inversió de les associacions de prevenció i control del tabaquisme, a través d'un programa d'intervenció especial en patologia tabàquica.
  
Article 2. Destinataris de les subvencions
  
1. Podran sol·licitar les subvencions que regula esta orde les corporacions locals, i mancomunitats, constituïdes d'acord amb el que disposa l'article 3.2 de la Llei 7/1985, de 2 d'abril, reguladora de les Bases de Règim Local, així com les entitats sense ànim de lucre, que siguen titulars de recursos, servicis i/o gestionen programes i activitats en matèria de prevenció, atenció, rehabilitació i/o reinserció social de drogodependents o altres tipus d'addiccions, sempre que no incórreguen en cap de les causes de prohibició que regula l'article 13 de la Llei 38/2003, de 17 de novembre, General de Subvencions.
  
2. Serà condició indispensable, per a obtindre subvenció, que els centres/recursos allistats en els punts 1 i 2 de l'article 1 disposen de l'acreditació per mitjà de la qual es reconega que un centre i/o servici reunix les condicions i els requisits mínims de qualitat i d'idoneïtat per a prestar servicis d'assistència sanitària, social o prevenció de les drogodependències i altres trastorns addictius amb caràcter habitual i professional, i l'autoritza per a la seua obertura i funcionament, amb anterioritat a la data de publicació en el Diari Oficial de la Generalitat Valenciana de la present convocatòria. Queden exclosos d'esta exigència els recursos i els servicis no tipificats en el Decret 124/2001, de 10 de juliol, del Govern Valencià, sobre Registre i Acreditació de Centres i Servicis d'Atenció i Prevenció de les Drogodependències i altres trastorns addictius, a la Comunitat Valenciana (DOGV núm. 4.044, de 17 de juliol de 2001). Així mateix, els centres o servicis sanitaris afectats han de disposar de l'autorització sanitària d'instal·lació i funcionament preceptiva, segons que disposen l'article 3 del Reial Decret 1277/2003, de 10 d'octubre, que establix les bases generals sobre autorització de centres, servicis i establiments sanitaris, i el Decret 176/2004, de 24 de setembre, del Govern Valencià, sobre autorització sanitària i registre autonòmic de centres, servicis i establiments sanitaris.
  
3. Així mateix serà condició indispensable per a qualsevol programa de prevenció que preveja disposar de qualsevol tipus de finançament provinent de la Generalitat Valenciana, posseir l'acreditació a què fa referència el Decret 78/1999, d'1 de juny, del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana (DOGV núm. 3.514, de 10 de juny de 1999), amb anterioritat a la data de publicació en el Diari Oficial de la Generalitat Valenciana de la present convocatòria.
  
Article 3. Criteris de valoració
  
3.1 Criteris generals
  
Per a la concessió de les subvencions, a més del límit absolut de l'import global màxim destinat al finançament d'estes ajudes que es fixe en els corresponents conceptes pressupostaris dels capítols IV i VII del programa 313.20 «Drogodependències i altres addiccions», dels Pressupostos de la Generalitat Valenciana per a 2006, els criteris que es tindran en compte, amb caràcter general, i per orde d'importància, seran els següents:
  
1. La planificació de recursos que establisca la Conselleria de Sanitat i la priorització d'esta.
  
2. La dotació de recursos específics existents en el territori on es plantege la intervenció o en la proximitat a este, la cobertura territorial i poblacional, i el nivell de coordinació amb altres xàrcies públiques d'actuació complementàries en la matèria, fonamentalment, sanitària, de servicis socials i educativa.
  
3. L'avaluació de les activitats realitzades en l'exercici 2005, prenent com a referència la memòria d'activitats de l'últim exercici, així com, tots els antecedents que estiguen en poder de l'administració, en especial el grau d'execució de la subvenció concedida en el referit exercici.
  
4. La continuïtat de les accions iniciades en l'exercici anterior, que hagueren sigut finançades per la Conselleria de Sanitat.
  
3.2 Criteris específics per als programes de prevenció
  
Sense perjuí del que establixen el paràgraf anterior i el Decret 78/1999, d'1 de juny, del Govern Valencià, es tindran en compte els següents criteris de valoració:
  
1.1 Pressupost del programa: anàlisi funcional i econòmica del programa, aproximació al cost mitjà per usuari i cost - benefici del programa.
  
1.2 Finançament del programa: que el programa haja obtingut o preveja la possibilitat d'obtindre cofinançament públic i/o privat així com el finançament propi que l'entitat aporte. Per a això es primaran els programes que presenten una diversitat de fonts de finançament, i es valorarà especialment el que haja obtingut o preveja l'obtenció d'ajudes financeres de la Unió Europea.
  
1.3 Finalment, es valorarà la continuïtat dels programes, davant dels nous i/o experimentals, sempre que, persistisquen les necessitats i haja sigut satisfactòria l'avaluació de resultats i de l'impacte, així com, l'especialització i l'experiència en el disseny i la gestió de programes en matèria de drogodependències.
  
Article 4. Obligacions de les entitats subvencionades
  
Les administracions locals i les entitats sense ànim de lucre beneficiàries de les subvencions han de complir les obligacions següents:
  
4.1 Obligacions generals:
  
1.1 Col·laborar amb la Direcció General de Drogodependències en la integració dels centres, servicis i programes subvencionats, així com en l'execució dels programes d'actuació que propose.
  
1.2 Col·laborar amb els altres centres i servicis públics en la matèria, en la prestació de servicis, a requeriment de la Direcció General de Drogodependències, atenent criteris de planificació territorial autonòmica.
  
1.3 No alterar la finalitat de les subvencions, realitzar l'activitat que fonamenta la concessió i complir les obligacions que establix la legislació vigent per als perceptors de fons públics.
  
1.4 Facilitar les actuacions de comprovació, seguiment i supervisió de la Direcció General de Drogodependències, a fi de conéixer qualsevol aspecte de l'activitat objecte de la subvenció.
  
1.5 Facilitar tota la informació econòmica, fiscal, laboral, tècnica i de qualsevol tipus que els siga requerida per la Direcció General de Drogodependències, en relació amb la subvenció concedida, a fi de verificar el compliment dels requisits i condicions necessaris per a percebre la subvenció, la realització de l'activitat o per a la justificació de la correcta aplicació de la suma lliurada a la finalitat prevista, o a l'efecte de mantindre actualitzades les dades del Sistema d'Avaluació de la Qualitat Assistencial de Drogodependències (SECAD), sense perjuí de la confidencialitat exigible. En este sentit, les notificacions de nous casos atesos hauran de ser comunicades a la Direcció General de Drogodependències en els primers 15 dies del mes següent.
  
1.6 Deixar constància expressa de la condició de centre, de servici o programa subvencionat per la Generalitat Valenciana, en qualsevol relació amb tercers. Quan l'entitat titular del recurs subvencionat exhibisca el seu logotip, el de la Generalitat Valenciana haurà de figurar en les mateixes condicions de visibilitat.
  
1.7 Les entitats no podran reclamar cap contraprestació econòmica als beneficiaris dels servicis subvencionats.
  
1.8 En qualsevol cas, són obligacions del beneficiari:
  
1.8.1 Realitzar l'activitat o adoptar el comportament que fonamenta la concessió de la subvenció.
  
1.8.2 Acreditar davant de l'entitat concedent o, si és procedent, davant de l'entitat col·laboradora, la realització de l'activitat o l'adopció del comportament, així com el compliment dels requisits i de les condicions que determinen la concessió o aprofitament de l'ajuda.
  
1.8.3 El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
1.8.4 Comunicar a l'entitat concedent o l'entitat col·laboradora, si és procedent, l'obtenció de subvencions o ajudes per a la mateixa finalitat, procedents de qualsevol administració o ens públic.
  
1.8.5 Disposar de llibres comptables o registres específics per a garantir l'adequada justificació de la subvenció.
  
1.8.6 Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
1.8.7 Quan les activitats hagen estat finançades, a més de la subvenció, amb fons propis o altres subvencions o recursos, ha d'acreditar-se en la justificació l'import, la procedència i l'aplicació dels fons a les activitats subvencionades.
  
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
  
1.9 Així mateix, han de presentar una memòria final de les activitats realitzades, en paper o en suport informàtic (CD o disquet), abans del 31 de gener de 2007. El model de la memòria anual serà proporcionat per la Direcció General de Drogodependències. El fet de no presentar la memòria esmentada, pot ser motiu de revocació de la subvenció concedida.
  
4.2 Obligacions específiques de les Unitats de Prevenció Comunitària:
  
Sotmetre a l'aprovació prèvia de la Direcció General de Drogodependències qualsevol material d'informació o de divulgació que s'utilitze com a suport a les estratègies preventives que es pretenga dur a terme.
  
TÍTOL II
  
Subvencions
  
CAPÍTOL I
  
DESPESES CORRENTS DE RECURSOS D'ATENCIÓ I
  
DE PREVENCIÓ DE LES DROGODEPENDÈNCIES I ALTRES
  
TRASTORNS ADDICTIUS
  
SECCIÓ PRIMERA
  
CENTRES, SERVICIS I PROGRAMES GESTIONATS PER ENTITATS LOCALS
  
Article 5. Objecte
  
1 Les subvencions regulades en esta secció han de ser destinades a les despeses de personal i manteniment dels recursos, servicis i/o programes per als quals se sol·licita finançament.
  
2 Podran ser objecte de subvenció les despeses derivades del pagament d'assistències o servicis de professionals.
  
3 En cap cas, la contractació del personal per part de les entitats subvencionades segons el que disposa esta orde, suposarà cap relació jurídica amb la Generalitat Valenciana.
  
4 Les administracions locals titulars d'Unitats de Prevenció Comunitària es comprometran a aportar, durant l'any 2006 i exclusivament per al manteniment de la corresponent unitat, exclosos costos salarials, igual quantitat de fons propis que la resultant de la subvenció que fóra concedida per la Generalitat Valenciana com a resultat de la present convocatòria. L'incompliment d'este criteri comportarà la minoració proporcional de la subvenció concedida.
  
Article 6. Documentació que cal aportar
  
Les entitats locals que desitgen sol·licitar subvencions, hauran d'omplir la sol·licitud que figura com a annex I i que els serà facilitada per la Direcció General de Drogodependències, les oficines PROP i les direccions territorials de la Conselleria de Sanitat, la qual haurà d'anar acompanyada de la documentació que seguidament s'indica:
  
a) Identificació del centre/programa/servici que cal subvencionar segons annex III.
  
b) Certificat acreditatiu de l'acord adoptat per l'òrgan competent, tot autoritzant la sol·licitud de subvenció així com el coneixement i el compromís respecte de les obligacions establides en esta orde.
  
c) Pla Municipal o Provincial sobre Drogodependències, així com certificat acreditatiu de l'acord adoptat per l'òrgan competent que l'aprove en els ajuntaments de més de 20.000 habitants, o diputacions provincials.
  
d) Pressupost General de l'administració local previst per a l'exercici 2005 i quantia destinada a l'atenció i la prevenció de les drogodependències.
  
e) Memòria explicativa de les activitats que cal fer, durant l'any 2006, per a les quals se sol·licita la subvenció.
  
f) Relació de l'equip professional, amb descripció de categories, càrrecs, tasques i horaris de dedicació, segons model annex IV.
  
g) Certificat expedit per l'entitat bancària, on efectuar, si és procedent, els pagaments, en què s'especifique, codi de l'entitat, codi de la sucursal, número de compte i titular, segons el model de l'annex VI.
  
h) Memòria de les actuacions fetes l'any 2005, en el cas de les entitats que no hagueren sigut subvencionades en la convocatòria d'eixe exercici.
  
Secció segona
  
Recursos, servicis i programes gestionats
  
per entitats sense ànim de lucre
  
Article 7. Objecte de la subvenció
  
1. Les subvencions regulades en esta secció hauran de ser destinades a les despeses de personal i manteniment dels recursos, servicis i/o programes per als quals se sol·licita finançament, amb les limitacions que a continuació s'assenyalen:
  
1.1 Despeses de personal: les retribucions del personal de les entitats sense ànim de lucre que estiga adscrit al compliment del programa i/o recurs subvencionat, tan sols podran ser objecte de subvenció com a màxim fins a un import coincident amb les despeses d'esta naturalesa derivades de l'acompliment de llocs de semblant funció i categoria per personal al servici de la Generalitat Valenciana.
  
1.2 No es podran incloure com a despeses de personal les originades per les activitats realitzades en la condició de membres de les juntes directives, consells de direcció o òrgans de govern de les entitats sense ànim de lucre.
  
1.3 Podran ser objecte de subvenció les despeses derivades del pagament d'assistències o servicis de professionals.
  
2. En cap cas, la contractació del personal per part de les entitats subvencionades segons el que disposa esta orde, suposarà cap relació jurídica amb la Generalitat Valenciana.
  
Article 8. Documentació que cal aportar
  
Les entitats sense ànim de lucre que desitgen sol·licitar subvencions, hauran d'emplenar la sol·licitud que figura com a annex II i que els serà facilitada per la Direcció General de Drogodependències, les oficines PROP i les direccions territorials de la Conselleria de Sanitat, la qual haurà d'anar acompanyada de la documentació que seguidament s'indica:
  
a) Identificació del centre/programa/servici que s'ha de subvencionar segons l'annex III.
  
b) Certificat acreditatiu de l'acord adoptat per l'òrgan competent, que autoritze la sol·licitud d'ajuda i que aprove el programa i el pressupost presentat, així com el coneixement i el compromís respecte a les obligacions establides en esta orde.
  
c) Pressupost desglossat, per partides i programes i/o recursos, de les despeses previstes per al 2006, segons annex V.
  
d) Memòria explicativa de les activitats que cal realitzar, durant l'any 2006, per a les quals se sol·licita la subvenció.
  
e) Relació de l'equip professional, amb descripció de categories, càrrecs, tasques i horaris de dedicació, segons annex IV.
  
f) Certificat expedit per l'entitat bancària, on efectuar, si és procedent, els pagaments, en què s'especifique, codi de l'entitat, codi de la sucursal, número de compte i titular, segons annex VI.
  
g) Còpia autenticada o fotocòpia confrontada dels estatuts en què haurà de constar explícitament l'àmbit de la institució, així com la inexistència d'ànim de lucre en els fins d'esta.
  
h) Memòria de les actuacions fetes l'any 2005, en el cas de les entitats que no hagen sigut subvencionades en la convocatòria d'eixe exercici.
  
i) Certificació acreditativa d'estar al dia en les seues obligacions fiscals i amb la Seguretat Social.
  
CAPÍTOL II
  
INVERSIONS EN EQUIPAMENT, REFORMA I OBRES EN RECURSOS D'ATENCIÓ I DE PREVENCIÓ DE LES DROGODEPENDÈNCIES I ALTRES TRASTORNS ADDICTIUS
  
Article 9. Objecte de la subvenció
  
Les subvencions regulades en este capítol han de ser destinades a inversions en els centres/servicis i/o programes d'atenció i de prevenció de les drogodependències i altres trastorns addictius, i poden comprendre el finançament de les despeses d'inversió següents:
  
1. Adquisició de material inventariable i/o equipament
  
2. Obres de conservació, reparació, reconstrucció, condicionament i/o reforma
  
Article 10. Criteris que cal seguir per a la concessió de les subvencions
  
Per a la concessió de les subvencions que regula este capítol, es tindran en compte els criteris de valoració establits, amb caràcter general, en els paràgrafs 1 i 2 de l'article 3 d'esta orde, i en particular, es consideraran les següents prioritats:
  
1. L'adequació de la inversió proposada en la planificació de necessitats de la Conselleria de Sanitat.
  
2. Els equipaments i les reformes en aquells recursos en funcionament, considerades necessàries per al compliment de la normativa vigent.
  
3. L'equipament per a l'obertura dels recursos l'obra dels quals ja estiga finalitzada.
  
Article 11. Documentació que cal aportar
  
La sol·licitud de subvenció ha d'anar acompanyada, amb caràcter general i segons el tipus d'entitat, de la documentació que s'exigix en els articles sis i huit d'esta orde i, amb caràcter específic, de la que a continuació s'indica per a cada cas:
  
1. En la sol·licitud de subvenció per a adquisició d'equipament i material inventariable:
  
1.1 Pressupost en què figure l'import del cost per unitat i l'import total de les adquisicions que es pretenen realitzar.
  
1.2 Pel que fa a equips informàtics, mitjans audiovisuals i aparells clínics, haurà d'indicar-se els objectius concrets que es pretenen aconseguir amb l'adquisició.
  
En tots els casos, es fonamentarà la necessitat d'equipament de qualsevol tipus, per a l'adquisició del qual se sol·licita la subvenció.
  
2. En les sol·licituds de subvenció per a obres de conservació, reparació, condicionament i/o adaptació de centres d'atenció i de prevenció de la drogodependència:
  
2.1 Certificat del Registre de la Propietat que acredite la titularitat, així com la inexistència de càrregues o gravàmens, sobre l'immoble per al qual se sol·licita la subvenció.
  
2.2 En el cas en què les obres per a les quals se sol·licita subvenció s'hagen de fer en immobles arrendats o cedits, s'aportarà contracte d'arrendament o document acreditatiu de la cessió, així com autorització del propietari per a la realització d'estes.
  
2.3 Memòria o, si és procedent, projecte tècnic de les obres que s'han de realitzar, així com del pressupost comprensiu de mesuraments i preus unitaris degudament firmats pel contractista i, si és procedent, pel facultatiu corresponent; quan l'obra exigisca projecte tècnic, este haurà de sotmetre's a informe de l'Oficina de Supervisió de Projectes o de Tècnics designats per la pròpia conselleria.
  
2.4 Programa d'actuació que garantisca l'execució de les obres en l'exercici per al qual es concedix la subvenció.
  
Article 12. Obligacions dels beneficiaris
  
Els beneficiaris de les subvencions estaran obligats a complir amb allò que s'ha establit, amb caràcter general, en l'article 4 d'esta orde, i en particular fer la inversió que fonamenta la concessió d'ajuda en l'exercici del 2006. S'ha de garantir l'afectació del material inventariable o equipament al centre o servici d'atenció i de prevenció de la drogodependència que es tracte, com a mínim durant un període de cinc anys en cas de béns que s'hagen d'inscriure en un registre públic, i de dos anys per a la resta de béns, d'acord amb l'article 31.4 de la Llei 38/2003, General de Subvencions.
  
Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a la prestació del servici o l'entrega del bé, llevat que, per les especials característiques de les despeses subvencionables no hi haja en el mercat suficient nombre d'entitats que el subministren o p resten, o llevta que la despesa s'haguera fet amb anterioritat a la sol·licitud de la subvenció, d'acord amb l'article 31.3 de la Llei 38/2003. L'elecció entre les ofertes presentades es farà atenent criteris d'eficiència i economia, i l'elecció s'ha de justificar en una memòria quan no recaiga en la proposta econòmicament més avantatjosa.
  
TÍTOL III
  
Procediment
  
CAPÍTOL I
  
INICIACIÓ DEL PROCEDIMENT
  
Article 13. Sol·licitud i lloc de presentació de les sol·licituds
  
Les entitats a què es referix l'article 2 d'esta orde han de presentar la seua sol·licitud en el Registre de la Conselleria de Sanitat, situat al carrer del misser Mascó 31, 46077 València, sense perjuí d'allò que establix l'article 38.4 de la Llei 30/1992 de Règim Jurídic de les Administracions Públiques i del Procediment Administratiu Comú.
  
Article 14. Terminis de presentació
  
El termini de presentació de les sol·licituds de subvenció regulades en esta orde serà d'un mes comptador a partir del dia següent de la seua publicació en el Diari Oficial de la Generalitat Valenciana. Este termini d'un mes venç el mateix dia de la publicació en el Diari Oficial de la Generalitat Valenciana, del mes següent.
  
CAPÍTOL II
  
TRAMITACIÓ, RESOLUCIÓ I RECURSOS
  
Article 15. Ordenació i instrucció
  
1. Una vegada rebudes les sol·licituds s'estudiaran juntament amb la documentació que les acompanye. Quan la sol·licitud no reunisca els requisits assenyalats en l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè, en el termini de 10 dies, esmene la falta o acompanye els documents preceptius, amb la indicació que, si no ho feia, se'l tindrà per desistit de la seua petició, prèvia resolució que haurà de ser dictada en els termes previstos en l'article 42.
  
Sense perjuí de tot això anterior, en qualsevol moment al llarg del procediment, podrà instar-se a l'entitat sol·licitant que emplene qualsevol altre requisit o tràmit omés d'acord amb el que preveu l'article 76 de la Llei de Règim Jurídic de les Administracions Públiques i del Procediment Administratiu Comú, i per a això es concedirà un termini de deu dies hàbils a partir de la notificació, amb expressa advertència que, si no ho fa així, se'l pot declarar decaigut en el dret a la tramitació de la sol·licitud. No obstant això, s'admetrà l'actuació de l'interessat i produirà els seus efectes legals, si es produïra abans o dins del dia que es notifique la resolució en què es considera transcorregut el termini.
  
2. En qualsevol fase de la tramitació de l'expedient, a la vista de la documentació que hi ha en cada un d'estos i de les obligacions que s'adquirisquen per la concessió de l'ajuda, es podran demanar informes dels organismes i de les entitats que es considere convenient i efectuar les comprovacions necessàries sobre l'exactitud de tot això.
  
Article 16. Presentació i comprovació de documentació
  
1. Si, per al compliment del que preveu la present orde, s'aporten fotocòpies de la documentació corresponent, estes han d'estar, en tot cas, degudament confrontades, segons que establix l'article 35, c) de la Llei 30/1992 de Règim Jurídic de les Administracions Públiques i del Procediment Administratiu Comú.
  
2. No serà necessari presentar els documents exigits quan no hagen tingut cap modificació i estigueren en poder de l'administració de la Generalitat Valenciana, en este cas el sol·licitant podrà acollir-se al dret que li concedix l'article 35.f de la Llei de Règim Jurídic de les Administracions Públiques i del Procediment Administratiu Comú, sempre que es faça constar per escrit, la data i l'òrgan o la dependència en què van ser presentats o, si és procedent, emesos, i quan no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtindre el document, la Direcció General de Drogodependències podrà requerir al sol·licitant la seua presentació, per mitjà de resolució motivada o, si no n'hi ha l'acreditació per altres mitjans dels requisits a què es referix el document, amb anterioritat a la formulació de la proposta de resolució.
  
3. La comprovació de l'existència de dades no ajustades a la realitat, tant en la sol·licitud com en la memòria o en la documentació aportada, podrà comportar segons la seua importància, la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 17. Proposta i resolució
  
1. Les sol·licituds seran avaluades per una comissió d'avaluació, creada d'acord amb el que establix la disposició addicional segona, segons els criteris establits en els articles 3 i 10 de la present orde, la qual elaborarà una proposta de concessió que serà elevada al director general de Drogodependències perquè dicte una resolució.
  
2. Es delega en el director general de Drogodependències la facultat de resoldre sobre les sol·licituds d'ajudes presentades a l'empara del que disposa la present orde.
  
3. El termini màxim per a resoldre i notificar la resolució dels expedients serà de tres mesos comptadors des de la data de la presentació de la sol·licitud. No obstant això, perquè puga començar a computar-se el termini, s'haurà d'haver publicat la llei de pressupostos de l'exercici corresponent.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'1 mes comptat a partir de la data de publicació en el Diari Oficial de la Generalitat Valenciana de la resolució del conseller de Sanitat que done publicitat a este increment.
  
Si es produïa un augment dels crèdits per a atendre estes ajudes, la Conselleria de Sanitat podrà incrementar en la quantia corresponent l'import global màxim destinat al finançament de les ajudes previstes en esta orde, sense necessitat que s'amplie el termini de presentació de les sol·licituds.
  
4. En els casos en què haja de requerir-se a l'interessat l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu efectiu compliment pel beneficiari o, si no n'hi ha, pel transcurs del termini concedit.
  
5. Excepcionalment, podrà acordar-se l'ampliació d'estos terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999 de 13 de gener, de modificació de l'anterior.
  
6. En tots els casos, transcorregut el termini màxim sense haver notificat resolució expressa, es produirà l'efecte desestimatori previst en l'article 25.5 de la Llei 38/2003, de 17 de novembre, General de Subvencions.
  
7. D'acord amb el que disposen l'article 47 bis del text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i l'article 19.4 de la Llei General de Subvencions, qualsevol alteració de les condicions tingudes en compte per a la concessió de la subvenció i, en qualsevol cas, l'obtenció concurrent de subvencions o ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
Article 18. Recursos
  
Contra les resolucions dictades, les quals posen fi a la via administrativa, es podrà interposar recurs de reposició potestatiu, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé acudir directament a l'orde jurisdiccional contenciós administratiu en la forma, terminis i condicions que determina la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga exercir qualsevol altre que es considere convenient.
  
En el cas que el recurs contenciós administratiu siga interposat per una administració pública, es podrà interposar amb caràcter previ el requeriment regulat en l'article 44 de la Llei 29/1998, ja que no hi pot haver un recurs administratiu entre administracions públiques, segons el mateix article.
  
TÍTOL IV
  
Finançament, pagament i justificació de les subvencions
  
Article 19. Sistema de finançament de les subvencions
  
1. Les subvencions que regula esta orde es finançaran a càrrec dels Pressupostos de la Generalitat Valenciana per a 2006, secció 10, servici 02.97, programa pressupostari 313.20 €Drogodependències i altres addiccions?, capítols IV i VII en les línies pressupostàries i pels imports màxims que s'indiquen a continuació
  
1. Denominació: Centres i programes de reinserció social de drogodependents
  
- Línia de subvenció: T2097
  
- Consignació pressupostària: 1.840.000 euros
  
- Procedència i quantia dels fons:
  
Propis: 1.709.940 euros
  
Externa: Àrea de Sanitat: 130.060 euros
  
2. Denominació: Prevenció de les drogodependències i altres addiccions
  
- Línia de subvenció: T2099
  
- Consignació pressupostària: 2.245.000 euros
  
- Procedència i quantia dels fons:
  
Propis: 1.581.080 euros
  
Externa: Àrea de Sanitat: 663.920 euros
  
3. Denominació: Atenció a drogodependents amb problemes juridicopenals
  
- Línia de subvenció: T1897
  
- Consignació pressupostària: 445.000 euros
  
- Procedència i quantia dels fons:
  
Propis: 272.450 euros
  
Externa: Àrea de Sanitat: 172.550 euros
  
4. Denominació: Suport a associacions de persones alcohòliques rehabilitades
  
- Línia de subvenció: T5855
  
- Consignació pressupostària: 300.000 euros
  
- Procedència i quantia dels fons:
  
Propis: 300.000 euros
  
5. Denominació: Prevenció i control del tabaquisme
  
- Línia de subvenció: T5879
  
- Consignació pressupostària: 24.000 euros
  
- Procedència i quantia dels fons:
  
Propis: 24.000 euros
  
6. Denominació: Inversions en recursos d'atenció i/o prevenció
  
- Línia de subvenció: T3057
  
- Consignació pressupostària: 95.000 euros
  
- Procedència i quantia dels fons:
  
Propis: 95.000 euros
  
Estos imports estaran condicionats a l'aprovació de crèdit en l'exercici 2006.
  
Article 20. Sistema de pagaments de les subvencions
  
1. L'ordenació del pagament de les subvencions que es regula en el capítol I del títol II de la present Orde (transferències corrents), es realitzarà, sense perjuí del que per Llei puga establir-se per a l'exercici 2006, d'acord amb els criteris continguts en l'article 47 bis del text refós de la Llei de la Hisenda Pública Valenciana, tot ajustant-se a la següent modalitat:
  
- Un 40% de l'import de la mateixa podrà lliurar-se immediatament una vegada concedida.
  
- Un 20% s'abonarà després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
  
- Un 40% el pagarà la Generalitat Valenciana quan el beneficiari justifique la despesa total.
  
Quan es produïsquen bestretes de pagament, el beneficiari de la subvenció serà obligat a garantir-ne l'import. Per a això, s'entendrà per bestretes de pagament les quantitats que siguen lliurades a favor del beneficiari amb anterioritat al fet que este justifique la despesa corresponent. No obstant això, queden exceptuades d'esta obligació les corporacions locals i les entitats sense ànim de lucre en què concórreguen les circumstàncies previstes en l'article 47 bis, apartat 3.a), del text refós de la Llei de la Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell.
  
La garantia esmentada podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari o amb renúncia expressa al benefici d'exclusió previst en l'article 1.830 del Codi Civil.
  
2. L'ordenació del pagament de les subvencions que es regulen en el capítol II del títol II de la present orde (transferències de capital) es realitzarà, d'acord amb els criteris continguts en l'article 47 bis del text refós de la Llei d'Hisenda Pública de la Generalitat Valenciana, contra certificat de l'obra expedida per tècnic competent o la presentació de la factura corresponent, quan es tracte d'adquisició de material inventariable i/o equipament, tot això sense perjuí que en l'acte jurídic del qual es derive la transferència puga incloure's la possibilitat, en el cas d'obres, d'avançar fins a un 15% de l'import total anual de la transferència, una vegada concedida.
  
Quan es produïsquen bestretes de pagament, el beneficiari de la subvenció serà obligat a garantir-ne l'import. Per a això, s'entendrà per bestretes de pagament les quantitats que siguen lliurades a favor del beneficiari amb anterioritat al fet que este justifique la despesa corresponent. No obstant això, queden exceptuades d'esta obligació les corporacions locals i les entitats sense ànim de lucre en què concórreguen les circumstàncies previstes en l'article 47 bis, apartat 3.a), del text refós de la Llei de la Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell.
  
La garantia esmentada podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat oficialment reconeguda. En el cas d'aval bancari, haurà de constituir-se amb caràcter solidari o amb renúncia expressa al benefici d'exclusió previst en l'article 1.830 del Codi Civil.
  
Article 21. Sistema de justificació de la subvenció
  
1. Normes específiques per a la justificació de les subvencions que es regulen en el capítol I del títol II d'esta orde (transferències corrents):
  
1.1 En el cas que el beneficiari siga una administració local la justificació de la despesa corresponent als centres, servicis i programes d'atenció i de prevenció de les drogodependències i altres trastorns addictius es realitzarà a través d'un certificat de justificació d'obligació contreta de l'interventor de l'administració local i d'una memòria financera d'execució de la despesa total. Quan el recurs finançat fóra una Unitat de Prevenció Comunitària, el certificat sol·licitat haurà de provar el compliment del que disposa l'article 5.4 de la present orde.
  
1.2. En el cas que el beneficiari siga una entitat sense fi de lucre, s'observaran les regles següents:
  
a. Hauran de presentar-se documents acreditatius de la despesa corresponent a les nòmines de treballadors, incloent-hi els fulls de salaris degudament subscrites per estos, i els documents acreditatius del pagament a la Seguretat Social de les quotes relatives a les cotitzacions socials dels treballadors.
  
b. Si hi ha persones que presten els seus servicis per mitjà de contractes de prestació de servicis, haurà d'aportar-se les corresponents factures emeses per estos professionals on consten les dades del perceptor, el seu NIF, el concepte pel qual se li retribuïx i la retenció corresponent al IRPF, així com les dades de la Institució, més els impostos que corresponguen.
  
c. Quan es tracte de justificar despeses efectuades per aquells conceptes no derivats de despeses de personal, es realitzara per mitjà de justificants o factures emeses d'acord amb el que establix la normativa vigent, i en concret en el Reial Decret 1496/2003, de 28 de novembre, que aprova el Reglament regulador de les obligacions de facturació.
  
Les factures o els justificants presentats hauran de ser originals o fotocòpies degudament compulsades i corresponents a l'exercici del 2006.
  
Els beneficiaris de les subvencions hauran de presentar, fins al 30 de novembre de 2006, documentació justificativa de la totalitat de la subvenció concedida o d'almenys, i sempre que això siga possible d'acord amb allò establit en la Llei de Pressuposts per a l'exercici 2006, del percentatge que possibilite el lliurament del 100% d'esta; en este últim supòsit, la resta de documentació justificativa haurà de presentar-se amb anterioritat al 15 de gener del 2007.
  
2. Normes específiques per a la justificació de les subvencions que es regulen en el capítol II del títol II d'esta orde (transferències de capital):
  
Les entitats o les organitzacions subvencionades estan obligades a presentar la justificació de les despeses efectuades a càrrec de la subvenció rebuda, fins al 30 de novembre de 2006, amb aportació dels següents documents:
  
a) Ajudes destinades a l'adquisició de material inventariable i/o equipament: original o còpia confrontada de les factures del material inventariable i /o equipament, expedides per l'empresa proveïdora. Les entitats locals podran substituir la citada documentació per certificat expedit per l'interventor local en què consten les quantitats assignades a fi de la subvenció, amb detall exprés dels diferents conceptes subvencionat, unitats i imports parcials. Estes quantitats hauran de trobar-se, almenys, en situació d'obligacions reconegudes i així haurà de fer-se constar en el certificat.
  
b) Ajudes destinades a la realització d'obres de conservació, reparació, reconstrucció, condicionament i/o reforma.
  
Els pagaments s'efectuaran contra certificat d'obra expedida per tècnic competent i d'acord amb el projecte presentat.
  
En les obres de menor quantia i que per les seues característiques no exigisquen la prèvia redacció de projecte tècnic, hi haurà prou d'aportar la factura original i una còpia compulsada. L'entitat local podrà substituir la citada documentació pel certificat a què es referix l'apartat a) anterior.
  
3. En tot cas, les factures hauran de comptar amb totes les dades formals que exigix per a la seua expedició la normativa vigent i, en particular, el Reial Decret 1496/2003, de 28 de novembre, que aprova el Reglament regulador de les obligacions de facturació.
  
Article 22. Límit de les subvencions i reintegrament de quantitats percebudes
  
L'import de les subvencions regulades en la present orde, en cap cas podrà ser de tal quantia que, aïllada o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenrotllar el beneficiari.
  
Correspondrà el reintegrament de les quantitats percebudes i l'exigència d'interés de demora des del moment de pagament de la subvenció en els següents casos:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Incompliment de l'obligació d'adoptar les mesures de difusió del caràcter públic del finançament.
  
f) La resistència, excusa, obstrucció o negativa a les actuacions de comprovació i control financer.
  
g) En els altres supòsits previstos legalment.
  
El reintegrament consistirà en l'excés obtingut sobre el cost de l'activitat feta, més l'interés de demora correponent en matèria de subvencions, que serà l'interés legal del diner incrementat en un 25 per cent, llevat que la Llei de Pressupostos Generals de l'Estat n'establisca un altre, segons l'article 38.2 de la Llei 38/2003, de 17 de novembre, General de Subvencions. Tot això sense perjudici del que establix el títol IV de la Llei 38/2003, de 17 de novembre, General de Subvencions, que regula les infraccions i sancions en matèria de subvencions.
  
Article 23. Recursos
  
La present orde esgota la via administrativa i en contra es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, potestativament recurs de reposició, davant el mateix òrgan que l'ha dictat, en el termini d'un mes a comptar des de l'endemà de la publicació, o bé pot interposar-se directament recurs contenciós administratiu, en el termini de dos mesos comptats des de l'endemà de la publicació, davant el Tribunal Superior de Justícia de la Comunitat Valenciana, segons el que preveu els articles 10.1 j) i 46 de la Llei 29/1998, de 13 de juliol, reguladora de la dita jurisdicció.
  
En el cas que la impugnació provinga d'una administració pública, es podrà interposar recurs davant la sala contenciosa administrativa, del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació, llevat que haguera mediat el requeriment a què fa referència l'article 44 de la Llei 29/1998, de 13 de juliol, en este cas el citat termini es comptarà des de l'endemà d'aquell en què es reba la comunicació de l'acord exprés o s'entenga presumptament rebutjat.
  
DISPOSICIONS ADDICIONALS
  
Primera
  
L'eficàcia de la present convocatòria queda condicionada a l'existència, en els pressupostos de l'exercici econòmic del 2006, de crèdit adequat i suficient per a atendre les ajudes previstes.
  
Segona
  
1. Per a la valoració dels expedients es constituirà una comissió formada pels membres següents:
  
- President: el secretari tècnic de Drogodependències de la Direcció General de Drogodependències, o la persona que hi delegue.
  
- Vocals:
  
a) La cap del Servici de Gestió de la Direcció General de Drogodependències.
  
b) La cap de la Unitat d'Assistència i Sistemes d'Informació de la Direcció General de Drogodependències.
  
c) El cap de la Secció de Reinserció de la Direcció General de Drogodependències.
  
d) El cap de la Secció d'Estudis i Investigació de la Direcció General de Drogodependències.
  
- Secretari: un tècnic/a de la Direcció General de Drogodependències, designat/da pel director general, que actuarà amb veu i vot.
  
El funcionament de la comissió d'avaluació s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. A més dels membres de la comissió, podrà convocar-se qualsevol tècnic de la direcció general que es considere necessari per a efectuar adequadament la valoració de l'expedient, amb veu però sense vot.
  
3. Podran convocar estes comissions la direcció general o representants dels col·lectius sectorials, que podran ser escoltats però no tindran dret a vot.
  
DISPOSICIÓ FINAL
  
Esta orde vigirà des de l'endemà de la publicació en el Diari Oficial de la Generalitat Valenciana.
  
València, 16 de desembre de 2005
  
El conseller de Sanitat,